text: Skyldnere fanget ved grænsen
  21 september 2011 kl. 15.23
  Det skæppede i statskassen, at politiet og Skat onsdag gennemførte en grænsekontrol på rastepladsen Oksekær ved den sønderjyske motorvej.
  Tolderne registrerede op mod 15 personer, der sammenlagt skylder det offentlige halvanden million kroner. Dertil kommer en sag om socialt bedrageri og manglende betaling af registreringsafgift på en udenlandsk bil.
  To efterlyste personer blev anholdt. Den ene var udeblevet fra afsoning af en straf, mens den anden havde et udstående med forsvaret.
  Politiet fik også fat på flere personer, der ikke havde lovligt kørekort.
  